b'\n_START_ARTICLE_\nLegacy\n_START_SECTION_\nBuod\n_START_PARAGRAPH_\nSi Cesar ay anak ni Don Romualdo Alcantara, ang nagtaguyod at presidente ng Legacy Corporation. Sa kabila ng kanyang imeheng pagiging "mapaglaro", si Cesar ay umibig sa isang trabahador sa kanilang kompanya\xe2\x80\x94si Isabel. Ngunit ito ay mariing tinutulan ni Don Romualdo. At sa halip, pinilit nitong pakasalan ni Cesar si Eva, isang anak ng bankero na nagpahiram ng salapi sa kanilang kompanya upang isalba ito sa pagkakalugi. Ngunit buo na ang desisyon ni Cesar na ipaglaban ang kanilang pag-iibigan ni Isabel. Ngunit nabago ang lahat ng kaniyang plano ng isiwalat ni Eva na siya ay nagdadalang tao. Ngunit ang katotohanan, sinabi lamang nito na siya\'y buntis upang hindi siya iwanan ni Cesar. Hindi siya maaaring magbuntis dahil mayroon siyang problema sa kanyang obaryo._NEWLINE_Dati nang napabalita na mayroong anak si Cesar sa isang bold star na si Anna Marie. Ngunit tutol si Don Romualdo na kilalanin ang bata (si Bernadette) dahil sa reputasyon ni Anna Marie. At naghihinala din siyang hindi ito talaga anak ni Cesar._NEWLINE_Sa isang pagkakataon na hinarap ni Eva si Isabel, ay nagkaroon ng kaguluhan sa pagitan ng mga nag-aalsang manggagawa ng kompanya. Ang mga ito ay ipnakulong ng kompanya\xe2\x80\x94kabilang na si Isabel, at si Lucio, ang kanyang kaibigan at masugid na manliligaw. Ngunit buo ang loob ni Isabel na tutulungan siya ni Cesar. Hindi siya nagkamali. Naiurong ang kaso laban sa kanila at sila ay pinakawalan._NEWLINE_Sa sobrang kagalakan, pinuntahan ni Isabel si Cesar sa kanyang opisina upang ito\'y pasalamatan sa mga ginawang tulong. Ngunit siya ay nabigla sa mga nasambit sa kanya ni Cesar. Gusto nitong magbitaw na si Isabel sa trabaho at gayon din ay tapusin na ang kanilang relasyon._NEWLINE_Dahil sa sobrang sama ng loob, nawalan ng malay si Isabel. Dahil dito, dinala ni Lucio si Isabel sa isang klinika upang ipatingin ang kalagayan nito. laking gulat nila ng ianunsyo ng doktor na si Isabel ay nagdadalang tao._NEWLINE_Minabuti ni Isabel na puntahan si Cesar upang sabihin ang magandang balita at sa pag-asang mababago ang desisyon nito. Ngunit hindi siya pinayagan ni Eva at siya ay pinagtabuyan._NEWLINE_Dahil sa takot ni Eva na iwan siya ni Cesar oras na malaman nito na nagdadalang tao si Isabel, kaya\'t minabuti nitong isikreto ang nalalaman. Sa halip, ipinagpatuloy nito ang pagpapanggap na siya ay buntis. Para mas lalong maging matagumpay ang kanyang pagpapanggap, mag-aampon siya ng isang sanggol. At naganap na nga ang lahat ng kasinungalingan. Nagtagumpay si Eva sa kanyang mga plano! Pinangalanan niyang Natasha ang sanggol._NEWLINE_Samantala, inalok ni Lucio si Isabel na pakasalan siya nito upang iligtas siya sa kahihiyan at upang magkaroon ng ama ang batang kanyang ipinagbubuntis. Agad ding pumayag si Isabel\xe2\x80\x94ngunit isa itong desisyon na kanya ring pagsisisihan sa bandang huli. Ilang buwan ang lumipas at isinilang ni Isabel ang isang magandang batang babae na pinangalanan niyang Diana._NEWLINE_Ilang taon ang lumipas... nag krus ang mga landas nina Diana at Natasha nang di sinasadyang mabangga ng huli si Diana. Agad na nagkaroon ng di pagkakaunawaan ang dalawa._NEWLINE_Samantala, ang noo\'y pangkalahatang tagapamahala ng Legacy Corporation na si Cesar ay pinaslang ng isang hindi matukoy na salarin. Dito magsisimulang ipaglaban nila Bernadette at Diana ang kanilang mga legal na karapatan sa pangalan at yaman ng yumao nilang ama._NEWLINE_Sino kila Natasha, Diana at Bernadette ang tagapagmana ng Legacy Corporation?'